Διαιτητικές συμβουλές για την αντιμετώπιση της αυξημένης Χοληστερίνης και Λιπιδίων

Στην ανάλυση αυτής της παραγράφου ο Kent δίνει μεγάλη σημασία, μεταξύ των άλλων, στις διαιτητικές συνήθειες των ανθρώπων σαν αιτίες διαταραχής της υγείας, λέει ότι ο άνθρωπος «πρέπει προσεκτικά να διαλέγει την τροφή του» και ότι ο γιατρός που συνεχίζει να δίνει φάρμακα σ' έναν άρρωστο που τρώει «σκουπίδια» είναι ανόητος. Πιστεύοντας λοιπόν ότι οι σωστές συνήθειες διατροφής βοηθούν σημαντικά στην πρόληψη και την θεραπεία πολλών ασθενειών, αρχίζουμε σήμερα την δημοσίευση μιάς σειράς άρθρων με πρώτο θέμα την πρόληψη της υπερχοληστεριναιμίας. Θέμα δυστυχώς πάντα επίκαιρο, αφού τα καρδιαγγειακά νοσήματα, με τα οποία είναι στενά συνδεδεμένη η υπερχοληστεριναιμία, είναι η πρώτη αιτία θανάτου και αναπηριών στις περισσότερες χώρες της Β. Αμερικής και της Δυτ. Ευρώπης (μεταξύ των οποίων και η Ελλάδα). 

Η χοληστερίνη είναι μία κηρώδης λευκή ουσία, που φτιάχνεται από λίπος στον οργανισμό του ανθρώπου και των ζώων. Έτσι, όλα τα είδη κρέατος, τα πουλερικά, τα ψάρια και τα άλλα θαλασσινά, το γάλα και τα προϊόντα του, καθώς επίσης και τα αυγά περιέχουν χοληστερίνη. 

Στον άνθρωπο η χοληστερίνη χρησιμεύει στην κάλυψη των αναγκών του οργανισμού για κατασκευή κυτταρικών μεμβρανών, σύνθεση ορμονών και σχηματισμό χολικών αλάτων. Αυτό όμως δεν σημαίνει ότι πρέπει να τρώμε τροφές που περιέχουν χοληστερίνη για να είμαστε υγιείς. Το συκώτι μας μπορεί να παράγει όλη την χοληστερίνη που χρειάζεται το σώμα μας αρκεί να καταναλώνουμε την απαιτούμενη ποσότητα λιπαρών στην καθημερινή μας δίαιτα� ποσότητα, που δεν πρέπει να ξεπερνά το 30% των θερμίδων που καταναλώνουμε καθημερινά. 

Εκτός από τις φυσιολογικές υγιεινές λειτουργίες της, η χοληστερίνη εναποτίθεται στα τοιχώματα των αγγείων, συμβάλλοντας στη δημιουργία μίας κατάστασης γνωστής σαν αθηροσκλήρυνση ή αρτηριοσκλήρυνση, ανήκοντας έτσι στους πρωτεύοντες παράγοντες κινδύνου για ανάπτυξη στεφανιαίας νόσου. 

Η χοληστερίνη, όπως και τα τριγλυκερίδια, είναι λιπίδια του αίματος, αδιάλυτα στο νερό και στο πλάσμα. Για να κυκλοφορήσουν τα λιπίδια στο αίμα ενσωματώνονται σε ειδικά συμπλέγματα, ευδιάλυτα στο πλάσμα του αίματος, τα οποία λέγονται λιποπρωτείνες. Υπάρχουν δύο κύρια είδη λιποπρωτείνών που οι άρρωστοι αποκαλούν «καλή» και «κακή» χοληστερίνη. Οι λιποπρωτείνες χαμηλής πυκνότητας (LDL - Low Density Lipoproteins) είναι η «κακή» χοληστερίνη και τα τριγλυκερίδια από το συκώτι στους ιστούς του σώματος. Οι λιποπρωτείνες υψηλής πυκνότητας (HDL - High Density Lipoproteins) είναι η «καλή» χοληστερίνη, είναι δηλ. οι λιποπρωτεΐνες που μεταφέρουν την χοληστερίνη στο συκώτι όπου αποδομείται, «καταστρέφεται» και απεκκρίνεται από τον οργανισμό, προστατεύοντας μ' αυτόν τον τρόπο τα αγγεία από την αθηροσκλήρυνση. ’τομα με χαμηλές τιμές HDL έχουν υψηλό κίνδυνο στεφανιαίας νόσου, έστω κι αν έχουν μειωμένη τιμή ολικής χοληστερίνης. 

